HeimFréttirStóriðju - og virkjanaárátta – stríð á hendur ósnortnum víðernum Stóriðju - og virkjanaárátta – stríð á hendur ósnortnum víðernum Svo skrifar Tómas Guðbjartsson læknir og náttúruunnandi í nýlegri grein og talar fyrir blómstrandi ferðaþjónustu sem skapi langmestar gjaldeyristekjur Íslendinga . Hann varar við stóriðju og að virkjunarframkvæmdum verði framhaldið á Íslandi . Hann gleymir hins vegar að bera saman launakjör í þessum tveimur atvinnugreinum sem eru miklu hærri í stóriðjunni . Annar þekktur Íslendingur , Skúli Mogensen eigandi WOW air tekur í sama streng og varar við stóriðju . Þess í stað sé mikilvægt að auka tíðni flugumferðar um Keflavíkurflugvöll , markmið flugfélagsins sé að fjölga farþegum um nokkrar milljónir á komandi árum . Þessir menn og þeir sem tala niður stóriðju eru yfirlýsingaglaðir í nafni náttúruverndar , sem þeir gera út á með því að taka sérstaklega fram að þeir séu einmitt sérstakir náttúruunnendur . Skyldi Skúli hafa gleymt að reikna út hvað það mengar að fjölga flugferðum um Keflavíkurflugvöll ? Veit Tómas af öllu hættulega svifrykinu í miðborg Reykjavíkur þar sem hann starfar svo ekki sé talað um mengandi skemmtiferðarskip í Sundahöfn . Manni er algjörlega misboðið . Eðlilega skilur ritstjóri Skarps á Húsavík ekki neitt í neinu yfir umræðunni og skrifar í leiðara blaðsins ; „ Ýmsir hafa verið að sproksetja Húsvíkinga vegna verksmiðjunnar á Bakka og talið þá óalandi og óferjandi vegna þessa og jafnvel eiga skilið alla þá mengunarsjúkdóma sem séu óhjákvæmilegir fylgifiskar slíkrar starfsemi , ásamt og með ónæði af innfluttu vinnuafli “ Ritstjórinn heldur áfram og skrifar ; „ Hvað hafa til dæmis mörg þúsund Hafnfirðingar flutt þaðan vegna álversins ? Hvað hafa margir tugir þúsunda túrista forðast Hafnarfjörð vegna álversins ? Hvað hafa mörg hundruð Hafnfirðinga tapað heilsu og látist um aldur fram vegna mengunar frá Straumsvík ? Ég meina dómsdagsspádómarnir vegna Bakka hljóta að byggja á staðreyndum og tölfræði úr Hafnarfirði þar sem áratuga reynsla af návígi við mengandi stóriðju er til staðar . Eða hvað ? “ Í sömu andrá berast fréttir af því að eitt skemmtiferðaskip mengi jafnmikið á sólarhring og þrefaldur bílafloti landsmanna . Axel Friedreich , þýskur vísindamaður sem var hér á dögunum heldur þessu fram . Örsmáar agnir komi frá olíubrennslunni í skipunum og ýti undir líkur á hjartasjúkdómum og heilabilun . Svo ekki sé talað um viðkvæma náttúru og ferðamannastaði víða um land sem varnarlaus þurfa að þola verulegan ágang ferðamanna með tilheyrandi eyðileggingu og umhverfisáhrifum . Hvað með vegakerfið á Íslandi , halda menn virkilega að það sé undir þetta búið ? Fyrir mér eru umhverfismál ekki tískufyrirbæri hvað þá að menn eigi að láta sína eigin hagsmuni njóta vafans þegar kemur að mengandi atvinnustarfsemi . Hvernig er t.d. hægt að halda því fram að flugumferð , skipaumferð og bílaumferð hafi ekki áhrif á umhverfið og viðkvæm landssvæði ? Fyrir mér hafa allir þessir þættir sem og stóriðja slæm áhrif á umhverfið sé ekki haldið rétt á málum og varúðar gætt . Fleira má nefna eins og frárennslismál víða um land sem eru í miklum ólestri , ekki síst hjá sveitarfélögum . Fleira mætti tilgreina en verður ekki gert hér í þessari stuttu hugleiðingu . Þá er rétt að árétta að íbúar á Húsavík munu standa vaktina varðandi orkufrekan iðnað á Bakka er viðkemur umhverfismálum . Það verður enginn afsláttur gefinn hvað það varðar . Það sama á við um aðra starfsemi í héraðinu sem ástæða er til að vakta út frá umhverfissjónarmiðum . Ég kalla eftir málefnalegri umræðu um umhverfismál þar sem okkur ber skylda til að standa vörð um náttúruna , annað er einfaldlega ekki í boði . Höfum í huga að mengun er mengun sama hvaðan hún kemur , hún er ekki bara tengt stóriðju eins og sumir sem kenna sig við náttúruvernd halda fram kinnroðalaust . Vandamálið er því miður miklu , miklu stærra .